Төсөл

Нийслэлийн Засаг даргын 2023 оны .... дүгээр сарын .....-ны өдрийн ...... дугаар захирамжийн хавсралт

НИЙСЛЭЛИЙН ГУДАМЖ, ЗАМЫН ХӨДӨЛГӨӨНД АЧААНЫ

АВТОМАШИНЫГ ХЯЗГААРТАЙГААР

ОРОЛЦУУЛАХ ЖУРАМ

Нэг. Ерөнхий зүйл

1.1.Энэхүү журмын зорилго нь Нийслэлийн нутаг дэвсгэрт ачааны автомашиныг тодорхой бүсчлэлд, цагийн хязгаартайгаар замын хөдөлгөөнд оролцуулах зөвшөөрөл олгох, ачааны автомашины хөдөлгөөнд хязгаарлалт тогтоохтой холбоотой харилцааг зохицуулахад оршино.

1.2. Нийслэлийн нутаг дэвсгэрт ачааны автомашинаар тээвэрлэлтийн үйл ажиллагаа явуулж өмчийн бүх хэлбэрийн аж ахуйн нэгж, байгууллага (цаашид “аж ахуйн нэгж, байгууллага” гэх) болон иргэн энэхүү журмыг дагаж мөрдөнө.

1.3.Энэхүү журамд заасны дагуу эрх бүхий байгууллагын зөвшөөрөл нь ачааны автомашин, механизмын хөдөлгөөнд хориглолт, хязгаарлалт тогтоосон гудамж, замд зайлшгүй шаардлагын улмаас зохих хязгаартайгаар нэвтэрч замын хөдөлгөөнд оролцох эрхийг олгоно.

1.4.Энэхүү журамд заасан зөвшөөрөл нь холбогдох хууль, тогтоомжийг мөрдөх, гэмт хэрэг, зөрчлөөс урьдчилан сэргийлэх зэрэг иргэн, хуулийн этгээдийн хүлээх үүрэг, хариуцлагаас чөлөөлөгдөх үндэслэл болохгүй.

Хоёр. Түр зөвшөөрлийн төрөл, түүнийг олгох журам

2.1.Нийслэлийн нутаг дэвсгэрт хүнс, ахуйн хэрэглээний бараа түгээлт, дэд бүтэц, барилга байгууламж барих, ашиглах зэрэг зайлшгүй шаардлагатай нийгмийн үйлчилгээг тасралтгүй явуулах, аж ахуйн нэгж, байгууллагын үйл ажиллагаанд дэмжлэг үзүүлэх зорилгоор ачааны автомашины хөдөлгөөнд хязгаарлалт тогтоосон замуудад тодорхой цагийн хязгаартайгаар зорчих зөвшөөрөл /цаашид “Зөвшөөрөл” гэх/ олгож, бүртгэх замаар зохицуулалт хийж, хөдөлгөөнд хяналт тавина.

2.2.Энэхүү журамд заасан зөвшөөрөл нь иргэн, хуулийн этгээдийн эрхлэх үйл ажиллагаанаас хамааран дараах төрөлтэй байна. Үүнд:

2.2.1. энгийн;

2.2.2. тусгайлсан;

2.3.”Төрийн үйлчилгээний цахим машин”-аас (ТҮЦ) энгийн зөвшөөрлийг эхний хагас, сүүлийн хагас жилийн хугацаатай жилд 2 удаа авна.

2.4.Тусгайлсан зөвшөөрөл нь тухайн зөвшөөрлийг хүссэн иргэн, аж ахуйн нэгжийн эрхлэх үйл ажиллагааны онцлогоос хамаарч, эрх бүхий байгууллагаас тогтоосон хугацаанд хүчинтэй байна.

2.5.Зөвшөөрлийг дараах ангиллын тээврийн хэрэгсэлд олгож болно. Үүнд:

2.5.1.Замын хөдөлгөөний дүрэмд заасан “В” ангиллын ачааны автомашин;

2.5.2.Замын хөдөлгөөний дүрэмд заасан “С” ангиллын тээврийн хэрэгсэл;

2.5.3.Замын хөдөлгөөний дүрэмд заасан “СЕ” ангиллын тээврийн хэрэгсэл;

2.5.4.Замын хөдөлгөөний дүрэмд заасан “М” ангиллын тээврийн хэрэгсэл.

2.6.Энэхүү журмын 2.2.1-т заасан энгийн зөвшөөрөл бүхий тээврийн хэрэгсэлд мөн журмын 2.2.2-т заасан тусгайлсан зөвшөөрөл олгоно.

2.7.Хуульд заасны дагуу хяналтын үзлэгт ороогүй буюу тэнцээгүй, жолоочийн хариуцлагын даатгалд хамрагдаагүй, татвар болон хуулийн дагуу оногдуулсан торгуулийг зохих хугацаанд төлөөгүй, түүнчлэн автотээврийн хэрэгсэлд тавигдах ерөнхий шаардлагыг зөрчсөн тээврийн хэрэгсэлд зөвшөөрөл олгохгүй.

2.8.Энэхүү журамд заасан зөвшөөрөл авахдаа “Тээврийн хэрэгслийн нэгдсэн цахим системд эрх бүхий байгууллагаас зөвшөөрөл олгох шийдвэр гарсны дараа Нийслэлийн иргэдийн Төлөөлөгчдийн Хурлаас тогтоосон хураамжийг зохих дансанд төлнө.

2.9.Тээвэрлэлтийн онцлог шаардагдах /аюултай болон овор ихтэй, урт, хүнд, задрах боломжгүй хүнсний түргэн муудах/ ачаа тээвэрлэх зөвшөөрлийг олгохдоо цагдаа, онцгой байдал, нийслэлийн ачаа тээвэр, логистикийн болон замын хөдөлгөөний зохицуулалт хариуцсан холбогдох мэргэжлийн байгууллагуудын саналыг харгалзан, нийслэлийн авто замын асуудал эрхэлсэн байгууллагаас өгсөн санал, зөвлөмжийг баримтална.

2.10.Дор дурдсан ажил, үйлчилгээнд ашиглах тээврийн хэрэгслийн эзэмшигч, өмчлөгч нь зохих нөхцөл шаардлагыг нотолсон баримт бичиг болон бүртгэлийн хуудастайгаар, энэхүү журмын 2.2.1-т заасан энгийн зөвшөөрлийг авч, ажлын зайлшгүй шаардлагаар замын хөдөлгөөнд оролцуулж болно. Үүнд:

 2.10.1.Ус сувгийн удирдах газрын харьяа ариутгах татуургын болон цэвэр усны шугам хоолойн засвар, дуудлагын автомашин;

 2.10.2.Дулааны шугам сүлжээний засвар, дуудлагын автомашин;

 2.10.3.Цахилгаан шугамын гэмтлийн автомашин, троллейбусны шугамын засварын автомашин;

 2.10.4.Холбооны шугамын гэмтлийн автомашин;

 2.10.5.Гэрэлтүүлгийн засвар, дуудлагын автомашин;

 2.10.6.Гадна реклам чимэглэл, мэдээллийн байгууламжийн засварын автомашин;

 2.10.7.Техникийн түргэн тусламжийн автомашин;

 2.10.8.Нийслэлийн зам, засвар, арчлалт, хамгаалалтын автомашин;

 2.10.9.Нийслэлийн тохижилт үйлчилгээний автомашин;

 2.10.10.Шуудан зөөврийн автомашин;

 2.10.11.Хэвлэл мэдээллийн байгууллагын тусгайлан тоноглосон автомашин;

 2.10.12.Нийслэлийн үер, хурын ус зайлуулах шугам сүлжээний засвар, арчлалт, хамгааллын чиглэлээр ашиглах автомашин.

2.11.Зохих журмын дагуу улаан, улаан-хөх, хөх, ногоон өнгийн дуут болон гэрлэн дохио тавьж ашиглах зөвшөөрөлтэй тээврийн хэрэгсэлд энэхүү журамд заасан зөвшөөрөл авахыг шаардахгүй.

2.12.Эрх бүхий байгууллагаас олгосон зөвшөөрөлд тусгагдсан гудамж зам /маршрут/ болон цагийг зөрчиж замын хөдөлгөөнд оролцсон тохиолдолд Зөрчлийн тухай хуульд заасны дагуу төв замын зөвшөөрөлгүйгээр замын хөдөлгөөнд оролцсонд тооцогдоно.

2.13.Эрх бүхий байгууллагаас олгосон зөвшөөрлийн хүрээнд замын хөдөлгөөнд оролцох, үйл ажиллагаа явуулахдаа холбогдох хууль, тогтоомжийг мөрдөнө.

Гурав. Зөвшөөрөл авахад бүрдүүлэх бичиг баримт

3.1.Энэхүү журмын 2.2.2-т заасан тусгайлсан зөвшөөрлийг авах аж ахуйн нэгж, байгууллага дараах бичиг баримтыг бүрдүүлж, цахим мэдээллийн санд илгээнэ. Үүнд:

3.1.1.Тусгайлсан зөвшөөрөл авах цахим хүсэлт /албан бичиг/;

3.1.2.Хязгаарлалт тогтоосон болон хориглосон гудамж, замууд руу зайлшгүй тохиолдлоор зорчих хэрэгцээ шаардлагыг нотолсон баримт, шаардлагатай бол нийслэлийн авто замын асуудал эрхэлсэн байгууллагын тодорхойлолт;

3.1.3.Хуулийн этгээдийн улсын бүртгэлийн гэрчилгээний хуулбар;

3.1.4.Тээврийн хэрэгслийн гэрчилгээний хуулбар;

3.1.4.Тээврийн хэрэгслийн ерөнхий байдлыг харуулсан зураг /4 талыг нь хамруулсан 2-оос доошгүй/;

3.1.5.Аюултай ачаа тээвэрлэх тохиолдолд цагдаагийн болон онцгой байдлын байгууллагын дүгнэлтийн хуулбар.

3.2.Энэхүү журмын 2.2.2-т заасан тусгайлсан зөвшөөрлийг хувь хүн авах тохиолдолд дараах бичиг баримтыг бүрдүүлж, цахим мэдээллийн санд илгээнэ. Үүнд:

3.2.1.Тусгайлсан зөвшөөрөл авах цахим хүсэлт;

3.2.2.Хязгаарлалт тогтоосон болон хориглосон гудамж, замууд руу зайлшгүй тохиолдлоор зорчих хэрэгцээ шаардлагыг нотолсон баримт, шаардлагатай бол нийслэлийн авто замын асуудал эрхэлсэн байгууллагын тодорхойлолт;

3.2.3.Иргэний үнэмлэхний хуулбар /танилт нэвтрэлтийн цахим системээр нэвтэрсэн бол шаардлагагүй/;

3.2.4.Тээврийн хэрэгслийн гэрчилгээний хуулбар;

3.1.5.Тээврийн хэрэгслийн ерөнхий байдлыг харуулсан зураг /4 талыг нь хамруулсан 2-оос доошгүй/.

Дөрөв.Зөвшөөрөл олгохтой холбоотой төрийн байгууллагын чиг үүрэг

4.1.Эрх бүхий байгууллагууд нь Автотээврийн тухай хууль, Авто замын тухай хууль, Төрийн хяналт шалгалтын тухай хууль, Замын хөдөлгөөний аюулгүй байдлын тухай хууль болон холбогдох дүрэм, журам, стандартыг мөрдлөг болгон, дараах чиг үүргийг хэрэгжүүлнэ. Үүнд:

4.1.1.Улаанбаатар хотын замын хөдөлгөөний нөхцөл байдалтай уялдуулан, холбогдох байгууллагаас санал авч зөвшилцсөний үндсэн дээр авто замын тэмдэг, тэмдэглэл байрлуулах зэргээр хөдөлгөөний зохион байгуулалтыг хийж, энэ чиглэлээр замын хөдөлгөөнд оролцогчдод мэдээлэл хүргэх ажлыг нийслэлийн авто замын асуудал эрхэлсэн байгууллага хариуцан зохион байгуулна;

4.1.2.Энэхүү журмын дагуу зөвшөөрөл олгох, цахим мэдээллийн системийг ашиглах талаар иргэн, хуулийн этгээдэд мэдээлэл хүргэх, цахим мэдээллийн системд өөрчлөлт оруулах талаар холбогдох байгууллагад санал хүргүүлэх ажлыг ачаа тээвэр, логистикийн асуудал эрхэлсэн байгууллага хариуцан зохион байгуулна;

4.1.3.Иргэн, хуулийн этгээдэд хүндрэл, чирэгдэлгүй үйлчлэх зорилгоор энэхүү журамд заасан зөвшөөрлийг цахимаар олгох чиглэлээр мэдээллийн санд өөрчлөлт хийх, программ хангамжийг шинэчлэх ажлыг нийслэлийн мэдээллийн технологийн асуудал эрхэлсэн байгууллага хариуцан зохион байгуулна;

4.1.4.Авто замын хөлдөлт гэсэлтийн эмзэг үед тээврийн цагдаа, нийслэлийн ачаа тээвэр, логистикийн болон авто замын асуудал эрхэлсэн байгууллагууд хамтран нэгдсэн болон хэсэгчилсэн арга хэмжээ зохион байгуулж, хяналт шалгалт явуулна;

4.1.5.Улаанбаатар хотын замын хөдөлгөөний түгжрэл, саатал ихтэй гудамж зам, цагуудын талаарх мэдээллийг нийслэлийн замын хөдөлгөөн зохицуулах асуудал эрхэлсэн, авто замын хөлдөлт, гэсэлтийн эмзэг үе болон авто замаар зорчуулах тээврийн хэрэгслийн бодит жин, тэнхлэгт ногдох ачааллын талаарх мэдээллийг авто замын асуудал эрхэлсэн байгууллага, хүнсний түргэн муудах бараа түгээлтийн талаарх мэдээллийг нийслэлийн үйлдвэр, үйлчилгээний асуудал эрхэлсэн байгууллага тус тус бэлтгэж, нийслэлийн ачаа тээвэр, логистикийн асуудал эрхэлсэн байгууллагад тухай бүр хүргүүлнэ.

Тав. Бусад

5.1.Энэхүү журмыг зөрчсөн хүн, хуулийн этгээдэд хуульд заасан хариуцлага хүлээлгэнэ.

5.2.Эрх бүхий байгууллагаас олгосон зөвшөөрөлд тусгагдсан чиглэл, замналыг зөрчсөн, эсвэл гэмт хэрэг, зөрчил үйлдсэн болох нь эрх бүхий байгууллага, албан тушаалтны шийдвэрээр нотлогдсон тохиолдолд уг зөвшөөрлийг хүчингүй болгоно.

---оОо---